ET Euroopa Liidu Teataja C 110/32

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

(2018/C 110/08)

Käesoleva dokumendi avaldamine annab õiguse esitada taotluse suhtes vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

„CZOSNEK GALICYJSKI“

ELi nr: PGI-PL-02211 – 22.12.2016

KPN ( ) KGT ( X )

1. Nimetus(ed)

„Czosnek galicyjski“

2. Liikmesriik või kolmas riik

Poola

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul.

3.2. Punktis 1 esitatud nimetusele vastava toote kirjeldus

Nimetusega „Czosnek galicyjski“ tähistatakse hariliku küüslaugu (Allium sativum L.) värskeid sibulaid. Selle nimetuse all tuntud küüslauk on aretatud sortidest ’Harnaś’ ja ’Arkus’.

Toote „Czosnek galicyjski“ eriomadused on järgmised. Bioaktiivsete komponentide sisaldus ja iseloomulikud morfoloogilised omadused:

— alliinisisaldus – vähemalt 1,65 g 100 g-1 dm,

— kuivsoomuse antotsüaniini värvus (lillakasroosa või lilla) hõlmab vähemalt 30 % küüslauguküüsi katvast soomusest;

— vähemalt 50 mm läbimõõduga kerajas sibul;

— keskmiselt 6–9 küünt küüslaugusibula kohta;

— külmakindel.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Tootmise erietapid, mis peavad toimuma määratletud geograafilises piirkonnas

— mahapanek;

— kastmine, väetamine, kaitsemeetmed;

— koristamine;

— kuivatamine.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

—

4. Geograafilise piirkonna täpne määratlus

Väike-Poola vojevoodkond (haldusüksused Słomniki ja Radziemice ning haldusüksuse Koniusza järgmised vallad: Niegardów, Niegardów Kolonia, Piotrkowice Wielkie, Budziejowice ja Muniaczkowice).

5. Seos geograafilise piirkonnaga

Toote „Czosnek galicyjski“ eripära tuleneb eelkõige selle omadustest ja heast mainest.

Toote „Czosnek galicyjski“ eriomadused on järgmised.

Toote „Czosnek galicyjski“ hea kvaliteet ja ainulaadsed omadused on tingitud kasvupiirkonna mulla- ja kliimatingimustest ning kohalike tootjate oskusteabest. Tänu kõnealustele teguritele on kõnealune küüslauk muudest toodetest eristatavate, eripäraste füüsikaliste, keemiliste ja organoleptiliste omadustega. Toote „Czosnek galicyjski“ jaoks on tunnuslikud järgmised omadused: suur aliinisisaldus, lillakasroosa või lilla kuivsoomus ning väheste küüntega suur sibul, mistõttu üksiksibul on suurem kui muude küüslaugusortide sibulad.

Toodet „Czosnek galicyjski“ kasvatatakse geograafilises piirkonnas, mis asub Galiitisias – see on Poola osa, mis ajavahemikul 1774–1918 oli Austria-Ungari kroonimaa. Toote nimetus „Czosnek galicyjski“ on tuletatud kõnealusest ajaloolisest nimest.

Geograafiline piirkond, kus toodet „Czosnek galicyjski“ kasvatatakse, on rikas orgaanilise aine (huumus) poolest. Piirkonna kõrge pH-ga rendsiina muld on tekkinud vaid 1 % ulatuses Poola pinda katva paekivi murenemise tagajärjel ning seepärast on seal küüslaugu kasvatamiseks sobiv erilise mikrokliimaga pinnas. Piirkonnale jaoks on iseloomulik väga kõrge pH-ga (ligikaudu 6,7–7,9) muld. Punktis 4 määratletud piirkonnas algab kasvuperiood varem kui naaberpiirkondades.

Küüslaugu „Czosnek galicyjski“ sibulat katva soomuse värvus on täielikult tingitud mullareaktsioonist. Küüslaugusibulas sisalduva antotsüaniini tõttu värvub soomus neutraalses mullas lillakasroosaks, leeliselises mullas aga lillaks.

Punktis 4 määratletud piirkonnas algab kasvuperiood erakordselt vara, tänu millele on taimedel võimalik optimaalselt kasutada vett, mis on pinnasesse kogunenud pärast talviseid vihma- ja lumesadusid. See on eriti oluline kasvuperioodi esimeses etapis, ning eriti soodne asjaolu sellise sibulköögivilja jaoks nagu küüslauk. Tänu mulla sellisele omadusele on küüslaugu „Czosnek galicyjski“ sibulad suured.

Toote „Czosnek galicyjski“ hea kvaliteet on saavutatud tänu kohalike tootjate oskusteabele, mis leiab kinnitust igas tootmisetapis. Tootjad teavad, millal on parim aeg istutamiseks, nii et taimed saaksid jõudsalt areneda enne külmade tulekut. Eelvaliku järgselt valivad tootjad välja heakskiidetud materjali (küüslaugusibulad). Tänu asjaolule, et välja valitud sobiva suurusega küüslaugusibulad jagatakse vahetult enne mahapanekut üksikuteks küünteks, tagatakse selle kvaliteetse köögivilja kõrge saagikus.

Kui muld on liiga kuiv, siis otsustavad tootjad, kas seda kasta, sest hiliskevade mullaniiskus on oluline suure alliinisisaldusega suurte küüslaugusibulate kasvuks. Alliin on väävlit sisaldav orgaaniline ühend, tänu millele on küüslauk tugeva lõhna ja eristatava terava maitsega. Keskmiselt on kõnealuse toote alliinisisaldus viis protsenti suurem kui sama sordi küüslaugul, mis on mujal Poolas kasvatatud.

Külmakindlat sorti küüslaugu „Czosnek galicyjski“ kasvatamisel on vajalik pealsete eemaldamine. Selle käigus eemaldatakse õisikuvarred pärast nende moodustumist küüslaugusibula küljest. Selleks valitud aeg on väga oluline, sest õisikuvarte liiga varajane eemaldamine põhjustab taaskasvamist, aga nende jätmine sibula külge vähendab oluliselt saagikust ja sibulate kvaliteeti. Traditsiooniliselt eemaldatakse õisikuvarred käsitsi, mistõttu on see tegevus väga tööjõumahukas. See on aga ainuke viis tagamaks, et selles kasvuetapis hoolitsetakse küüslaugutaime eest vajalikul moel. Piirkonna traditsioonidel põhinevate toimingute täpsusel on toote kvaliteedile märkimisväärne mõju.

Pärast koristamist ja kuivatamist puhastatakse kogu toode „Czosnek galicyjski“ käsitsi – sibula küljest eemaldatakse mullane soomus ning juured ja pealsed. Sel viisil käideldud küüslaugu puhul on tagatud selle köögivilja suurepärase maitse ja toiteomaduste säilimine. Õige temperatuuri ja õhuringlusega kuivatamine mõjub toote „Czosnek galicyjski“ peamise aktiivkomponendi (alliin) stabiilsusele.

Tänu küüslaugu kasvatamiseks sobivatele mulla- ja kliimatingimustele ning kohalike tootjate arvestatavale oskusteabele on punktis 4 määratletud geograafiline piirkond kõnealuse köögivilja suurim kasvupiirkond Poolas.

Toote „Czosnek galicyjski“ hea maine

Ajaloolised viited küüslaugu „Czosnek galicyjski“ kasvatamisele määratletud geograafilises piirkonnas on pärit 17. sajandist. Krakówi akadeemia professori, taimede raviomadusi uurinud botaaniku, arsti ja teadlase Szymon Syreński (tuntud ka kui Syreniusz) 1613. aastal avaldatud teoses „Zielnik herbarzem z języka łacińskiego zowią …“[„Herbaarium ladinakeelsete nimedega…“] on kirjeldatud Lõuna-Poola 756 taimeliiki. Kõnealuses raamatus on autor rohkem kui sada korda nimetanud Krakówi ümbruskonnas kasvanud küüslauku (st „Czosnek galicyjski“ ehk Galiitsia küüslauk) erakordselt väärtuslikuks selle raviomaduste poolest.

Toote „Czosnek galicyjski“ ja selle tootmispiirkonna vahelisest seosest ning toote heast mainest annab tunnistust legend, mille kohaselt tulid inimesed kohalikele laatadele ja turgudele soolakamakat ja küüslauguküünt saama.

Üsna suure tõenäosusega oli küüslaugul väga hea maine, mis nähtub ka Poola barokkajastu kroonikakirjutaja Jan Chryzostom Paseki üleskirjutustest. Nendes väidab ta naljaga pooleks, et Poola küüslauk maitses paremini kui Ungari oma, mistõttu Transilvaania vürst George Rákóczi tungis 1657. aastal sisse Poola aladele. Paseki ülestähenduste kohaselt sõi Rákóczi armee ära kogu küüslaugusaagi, mis nende pealik oli kokku varastanud.

Rootslaste rünnaku ajal 1655. aastal Krakówis (Väike-Poola piirkonna linn, mille ümbruses kasvatatakse toodet „Czosnek galicyjski“) elanud barokkajastu poeet Zbigniew Morsztyn kirjutas luuletuse, milles ülistab küüslaugu häid omadusi, omistades sellele köögiviljale koos sibula ja redisega aukoha ravimtaimede ja arstimite hulgas.

Punktis 4 määratletud geograafilises piirkonnas on toote „Czosnek galicyjski“ hea maine tõenduseks asjaolu, et Väike-Poola vojevoodkonnas korraldatakse alates 2007. aastast igal aastal juulis-augustis küüslaugufestivali. Sellest nähtub, et kõnealune suure potentsiaaliga üritus on kohalike põllumajandustootjate hulgas kõrgelt hinnatud. Küüslaugufestivali ajal pakutakse selliseid roogi ja tooteid, mille põhikoostisosa moodustab „Czosnek galicyjski“; samuti korraldatakse võistlusi, et teha kindlaks tootest „Czosnek galicyjski“ valmistatud kõige ilusam kaunistus ja kõige raskem küüslaugupalmik. Küüslaugufestivali aitavad korraldada kohaliku piirkonna ametiasutused, põllumajandustootjate ja tootjate ühingud ning naiste instituudiga võrdväärne Poola vastav asutus. Kohalikes restoranides pakutakse toodet „Czosnek galicyjski“ sisaldavaid roogi.

Määratletud geograafilises kasvupiirkonnas toote „Czosnek galicyjski“ tootmise olulisust rõhutatakse ka kohalikus meedias, viidates küüslaugu kasvatamise traditsioonile ja tootjate teadlikkusele ning sellistele meetmetele, mida on võetud, et toote „Czosnek galicyjski“ kättesaadavust suurendada ning selle köögivilja kasvatamise traditsiooni piirkonnas soodustada. Toote „Czosnek galicyjski“ kohta on teavet levitatud kohalikus televisioonis, kohalikule kogukonnale huvipakkuvaid vastavasisulisi artikleid on avaldatud kohalikus ajakirjanduses, milles eelkõige on tähelepanu pälvinud uute müügikeskuste omandamine, toote „Czosnek galicyjski“ tootjate ühingu ettevõtmised ning teated Väike-Poola vojevoodkonna küüslaugufestivali kohta. Toote „Czosnek galicyjski“ kohta on teabe- ja reklaamimaterjali avaldatud voldikutena. Toote „Czosnek galicyjski“ jaoks on kujundatud ainulaadne logo. Seda logo on näha toote „Czosnek galicyjski“ reklaamimaterjalil ja müügikohtades, sh toodet kasutavate restoranide menüüdes.

Punktis 4 määratletud geograafilise piirkonna elanike jaoks on toode „Czosnek galicyjski“ väga oluline, mis nähtub eeskätt selle köögivilja ulatuslikust tootmismahust ja suurtest tarnekogustest.

Viide spetsifikaadi avaldamisele

(viitemääruse artikli 6 lõike 1 teine lõik)

http://www.minrol.gov.pl/Jakosc-zywnosci/Produkty-regionalne-i-tradycyjne/Zlozone-wnioski-o-rejestracje-Produkty-regionalne-i-tradycyjne/OGLOSZENIE-MINISTRA-ROLNICTWA-I-ROZWOJU-WSI-z-dnia-5-pazdziernika-2016-roku

(1) ELT L 343, 14.12.2012, lk 1.